
                                                                      Nr.13884/43CCIS/08.07.2026
  Comunicat de presa       
                               „ 11 iulie - Inspecția Muncii la ceas aniversar”
Anul acesta se împlinesc 27 de ani de la organizarea Inspecției Muncii în forma sa actuală, în baza Legii nr. 108/1999.
 Ziua de 11 Iulie a fost instituită ”ZIUA INSPECȚIEI MUNCII” prin Legea nr.337 din 21 decembrie 2018 privind Statutul Inspectorului de Muncă, moment dedicat promovării rolului instituției în asigurarea respectării legislației muncii, a securității și sănătății în muncă, precum și a protejării drepturilor și intereselor legitime ale lucrătorilor
Pentru celebrarea acestei zile, inspectorii de muncă din cadrul Inspectoratului Teritorial de Muncă Constanța vor întreprinde vizite la angajatorii din județul Constanța și la angajatorii, care în acestă perioadă, desfășoară activități pe Litoralul Mării Negre, vizite dedicate acțiunilor  de informare și conștientizare cu privire la respectarea prevederilor legale în domeniul relaţiilor de muncă, al securităţii şi sănătăţii în muncă, prevenirii accidentelor de muncă şi bolilor profesionale, precum şi pentru prevenirea şi combaterea discriminării pe piaţa muncii, întrucât orice încălcare a normelor care reglementează munca, poate avea consecințe nedorite, cauzatoare de prejudicii pentru toate părțile implicate: angajatori, angajați sau lucrători (zilieri).
Pornind de la premisa că atât angajatorii cât și angajații au obligația de a fi la curent cu  reglementările legislative din domeniul muncii, în speță actele normative care reglementează procesul muncii, drepturile dar și obligațiile, accentul se va pune pe conștientizarea efectului negativ pe care-l poate genera munca prestată fără forme legale, precum și prejudiciile ce pot deriva din această practică, pe importanța respectării normelor de securitate și sănătate la locul de muncă, a instrucțiunilor de lucru, întrucât doar un mediu de lucru sănătos poate garanta un rezultat satisfăcător și implicit sănătatea și integritatea fizică a salariaților.

Subliniem faptul că aceste acțiuni de informare sunt imperios necesare, rezultatul lor fiind întotdeauna pozitiv, aspect constatat de altfel în urma întâlnirilor pe care ITM Constanța le-a organizat în ultima perioadă cu reprezentanții mediului de afaceri, partenerii de dialog social și persoanele desemnate din partea angajatorilor pe probleme de securitate și sănătate în muncă și legislația muncii.
Se va pune accent pe rolul pe care îl joacă Inspecția Muncii în societatea românească , atribuțiile specifice pe care la are instituția pe piața muncii și obiecțivele principale ale activității desfășurate.
Cu ocazia Zilei Inspecției Muncii, Inspectoratul Teritorial de Muncă Constanța, urează
La mulți ani și succes în activitate tuturor colegilor din Inspecția Muncii și din cadrul  Inspectoratelor Teritoriale de Muncă!

